54. schôdza NR SR - 8.deň - A. dopoludnia
Dátum: 2015-09-29
Poslanec: Hlina, Alojz (KDH)
Druh vystúpenia: Vystúpenie v rozprave

Vážená pani predsedajúca, vážené kolegyne, kolegovia, v zásade neviem, či si rozvrhnem moje vystúpenie. To ešte zvážim, lebo v zásade sú tu dve polohy, poloha úpravy rokovacieho poriadku ako takého, kde v zásade, áno, môžeme o tom rozprávať, a potom ten nešťastný etický kódex. Takže ja v prvej časti môjho vystúpenia sa budem venovať tomu nešťastnému etickému kódexu. Prosím vás pekne, nejdem pracovať systémom, že spochybním posla. To by som mohol veľmi ľahko urobiť. Aj ma to tak akože trošku pokúša. Ale budem hovoriť o tom, čo ste doniesli. Proste to je etický kódex, tak ako je napísaný, naozaj som to povedal aj vo faktickej poznámke, keby niekto preložil, tak utŕžime jednu obrovskú hanbu. Tam sú formulácie, to je iskričkový sľub, to je sľub iskričiek alebo pionierov pred nastúpenou rotou Ľudových milícií. Proste ja neviem, kde naozaj tam ste vyhrabali tie formulácie, ktoré sa už ani nepoužívajú. To ste vykopali z tridsaťročných kníh, pán Číž. Prosím vás, filozoficky, ja teda som nebol v žiadnej komisii, však ma tam nikto nevolal, ale keby som sa ja tomu venoval, tak uvediem úplne ináč toto, hej, moje poznatky sústredené za relatívne krátku dobu na pohľad toho etického kódexu. V zásade takto upravený ho majú podľa mojich vedomostí doteraz tri štáty, Anglicko, Írsko a Poľsko. Tu v zásade hovoríme o anglosaskej kultúre ako primárnej, lebo Poľsko v zásade, nechcem sa ich dotknúť, niektoré veci len prijalo. V týchto parlamentoch to nie je, prísne vzaté,... (Ruch v sále.) A tu predkladá niekto rokovací poriadok, Etický kódex poslanca a telefonuje v snemovni, nepočúva, neplní si svoje spravodajské povinnosti, tak to čo má znamenať potom? To je presne to, o čom hovorím. Nemá sa telefonovať v parlamente. Viete o tom? Prosím vás, pani predsedajúca, upozornite spravodajcu, že sa nemá telefonovať v poslaneckej sále. Dobre, poprosím vás o to. Laššáková, Jana, podpredsedníčka NR SR Pán poslanec je navrhovateľ. Nech sa páči. Hlina, Alojz, poslanec NR SR Upozornite navrhovateľa, prosím vás, že sa nemá telefonovať v poslaneckej sále. Laššáková, Jana, podpredsedníčka NR SR Pán poslanec, nech sa páči. Hlina, Alojz, poslanec NR SR Plňte si povinnosti predsedajúcej. Upozornite ho, že podľa platného rokovacieho poriadku sa nemá telefonovať v poslaneckej sále. Prosím vás, plňte si povinnosť. Laššáková, Jana, podpredsedníčka NR SR Pokračujte v rozprave. Nech sa páči. Hlina, Alojz, poslanec NR SR No vidíte, toto je ten váš smerácky systém, prosím vás. Však to už chcel pánbožko najvyšší, aby ste tu teraz telefonovali a porušovali rokovací poriadok. Vy idete predkladať Etický kódex poslanca? Prosím vás, v týchto anglosaských kultúrach je chápané filozoficky toto, ja sa k tomu pokúsim nejako dostať, hej, niečo, čo upravuje zásadné veci, veci zásadného významu. Čiže, ešte raz, iba tieto štáty to majú. Ale napriek tomu aj v Írsku, aj v Anglicku majú v tých prvých hlavách, vážení poslanci, uvedené, čoho sa, prísne vzaté, to netýka. Ja vám preložím z toho britského parlamentu z tej prvej časti, kde sa hovorí nasledovné: „Kódex sa vzťahuje na poslancov, všetky aspekty ich verejného života, nekladie si za cieľ regulovať správanie sa poslancov vo svojom čisto súkromnom a osobnom živote.“ V Írsku sa hovorí zjednodušene, že v zásade ten kódex upravuje niektoré skutočnosti z pohľadu lobingu, nejakého konfliktu záujmov, ale tak či tak, zjednodušene, poslanca volia a nezvolia do funkcie voliči. To dali do prvých, do základných ustanovení toho kódexu. Viete, čo ste dali vy do takéhoto kódexu? Viete, čo tam dala táto smerovláda? Viete, čo dali títo svätí muži do tých všeobecných ustanovení? „Poslanec je povinný dodržiavať Etický kódex poslanca pri plnení pracovných povinností.“ Všetci tu hovoríme, že my nie sme pracovníci. Veď všetci tu riešime spor, či my, prísne vzaté, pracujeme. Ale tu pracujeme, ja tu normálne žasnem, vo verejnom živote a primerane i vo svojom súkromnom živote. Čo je tu primerané? To je ako s tými hubami. Môžete ísť do lesa zbierať huby sporadicky a v primeranom množstve? Čiže máte sa správať primerane vo svojom súkromnom živote? To mi prídete domov s tým, či sa modlím Otčenáš pri štedrovečernej kapustnici, vy komunisti? Čo to má znamenať, prosím vás? Akú vy máte ambíciu? Slušné krajiny, kde o tom niečo svoje vedia, hej, tak si dali do tej preambuly, čo to môže alebo nemôže obsahovať, a vy tu idete hovoriť „primerane v súkromnom živote“. A mimochodom, vážení, všetky tieto kódexy sú v podobe nejakého soft law. To sú nejaké proste veci, ku ktorým sa prihlásite. Vy sa tu postavíte a poviete, že to bude mať silu zákona. Potom tu kolega Mičovský povie, že porušenie takéhoto etického kódexu by malo mať za následok (Ako ste to povedali?) odstúpenie z funkcie poslanca. Božemôj dobrý, prosím vás, toto sme chceli? No, pozrite sa, vážení, ja vám teraz pokúsim sa z niektorých tých skvostných formulácií, to je právnický jazyk, úplne fantastický, prečítať, jednu z nich som už čítal, hej, len, prosím vás, aby ste nepovedali, že ja som proti tomu, aby poslanci boli slušní, viete, lebo toto je presne vaša komunikácia, že Hlina vykrikoval v parlamente, nechcel, aby boli poslanci slušní. Prosím vás, niekto buď slušný je alebo nie je, môže podpísať tristopäťdesiat etických kódexov. Niekto je taký, aký je. Čiže, prosím vás, aspoň buďte korektnými v tom, že nebudete vykrikovať. Ja sa absolútne nehlásim k tomuto paškvilu. Veď to je absolútny paškvil. To je hanba. To je hanba Európy, že niekde v krajine Európskej únie dajú do rokovania parlamentu takýto etický kódex. To je iskričkový sľub. Čiže máme sa správať primerane vo svojom súkromnom živote. A teraz si zoberte, čo si kladie za ambíciu tento etický kódex. Účelom tohto etického kódexu je podporiť dôveru verejnosti v čestnosť a dôveryhodnosť práce poslanca a stanoviť základné etické limity pre konanie členov zákonodarného zboru. Prosím vás, toto je tá záchrana? Toto zachráni túto krajinu, jej pomôže toto, tie tri strany vašich bludov? Toto pomôže ľuďom zvýšiť dôveru vo verejnosti v čestnosť a dôveryhodnosť práce poslancov? V ďalšej časti máte, že okrem iných poslanci majú tam sledovať aj zasadnutia Národnej rady a to, či sa ich zúčastňujú. Prosím vás, vy sa zúčastňuje rokovaní Národnej rady? Prosím vás, v prezenčke je záchodový papier. Veď ja sa na to tri roky nepodpisujem. Ja sa na záchodové papiere nepodpisujem. Vaše krásavice tam ráno vám docupkajú, zapíšu sa, utekajú, už ich čaká auto do Kežmarku, prosím vás. A to ste si ešte dali do toho a toto má znova pomôcť? Čiže vy ste hovorili, že rušíte obsolétne ustanovenia. Ja to absolútne nechápem, však ste tam mali nechať aspoň tie bludy. Tam vy hovoríte, že niečo sa tam má zlepšiť, a zároveň dáte ustanovenie, že sa má zúčastňovať toho. To sa tu absolútne, ale absolútne nedodržiava. Rokovaní sa nezúčastňujú, na to ospravedlnenie neexistuje. Tu sa klame tak, ako sa neklame v materskej škôlke pri tom, že kto zobral ten zákusok, prosím vás. Malé deti majú väčšiu hanbu. Tu sa s kamennou tvárou klame. Tu tí čestní poslanci, dôveryhodní ľudia sa vám prídu a podpíšu do prezenčky, že sú tu, ale ani nos nevnoria do tejto sály. A vy ste si to tam ešte dali. Čiže tento etický kódex má pomôcť zvýšiť dôveryhodnosť práce poslanca? Má pomôcť toto. Etické princípy V čl. II ods. 5 tam píšete, že teda poslanec pri komunikácii s verejnosťou a s ďalšími poslancami a zamestnancami kancelárie či zamestnancami iných orgánov postupuje čestne, korektne a v zásade so všeobecnými štandardami slušného správania. Keď Slota nadával tej policajtke v garáži, pán Číž, čo ste vtedy urobili? (Reakcia navrhovateľa.) Tichučko buďte, dobre, ja rečnícku otázku kladiem, nekomunikujte so mnou, dobre. Keď Slota napadol policajtku v poslaneckých garážach, čo urobili poslanci strany SMER? Kto čo urobil v tejto sále z vnútorného pocitu, že muž uráža ženu, z vnútorného pocitu, že niekto uráža niekoho, kto vyžaduje povinnosti? Vtedy čo ste urobili, pán Číž, vy ako gestor úpravy rokovacieho poriadku? Stretli ste Slotu a povedali ste mu: „Slota, neblázni. Jano, neblázni.“ Povedali ste mu to alebo ste sa pritom zahihňali, že ale si jej dal. Ešte možno tretia možnosť existuje. Prosím vás, vy budete toto predkladať? (Reakcia navrhovateľa.) Laššáková, Jana, podpredsedníčka NR SR Nech sa páči, pokračujte, pán poslanec. Hlina, Alojz, poslanec NR SR Pani predsedajúca, ale chráňte svojho navrhovateľa. Laššáková, Jana, podpredsedníčka NR SR Pokračujte a nediskutujte so mnou, nech sa páči, a hovorte do sály. Hlina, Alojz, poslanec NR SR Kde nemám hovoriť? Prosím vás, ja budem hovoriť, kde ja chcem hovoriť, prosím vás. Čo ste urobili, poslanci strany SMER? Pani Laššáková, čo ste urobili, keď Slota urážal ženu, vy ako žena? Odsadli ste si vtedy? Vážení, keby som tu ja vtedy sedel, tak by ste videli, čo by urobil muž, ktorý chráni ženu. Čo ste vy urobili vtedy? Vy ste s ním chrápali v jednej posteli vo vláde, prosím vás, a vy budete tuná predkladať, že niekto má pri komunikácii byť aký, prosím vás, čestný a korektný? Zobral by som to, keby som tu od vás zachytil jediný jeden signál politický, že niekto sa tomu postavil, že niekto to vyhodnotil ako niečo hrozné. Šiesty bod. Proste celé je to o tomto bode. Viete, pán predkladateľ, z vás hovorí zloba. Vy ste schopný len kvôli tomu, aby ste to naložili nejakému poslancovi, proste urobiť hanbu tejto krajine v celej Európe, predložením takéhoto paškvilu. Článok VI hovorí, že poslanec sa zdržiava mediálnych a verejných prejavov, ktoré narúšajú osobnú dôstojnosť iných poslancov a neprimeraným spôsobom znevažujú ich prácu, zásadne sa vyvaruje fyzických atakov a foriem komunikácie, ktoré sankcionuje Trestný zákon a iné právne predpisy. Pomôžte mi tu, ja som poľnohospodár. Ale, prosím vás, do etického kódexu napíšete niečo, že sa máte vyvarovať niečoho, čo je v rozpore s Trestným poriadkom? Pomôžte mi, pani Žitňanská, to sa píše do etických kódexov, to sa píše do etických poriadkov, že vy máte robiť niečo, čo je proti Trestnému poriadku? (Reakcia navrhovateľa.) Minule vás tu jeden poslanec chválil, že vy ste jeden z najlepších legislatívcov. Potom tá krajina tak vyzerá, prosím vás. Prepáčte, ja len nahlas rozmýšľam. Toto chcete mať v etickom kódexe, že máte konať tak, aby ste nekonali v rozpore s Trestným poriadkom? Nepríde vám to absurdné? Ja som už len zvedavý, kto tu bude skúmať to, ako to chce niekto skúmať, že kedy už neprimerane a kedy ešte primerane to bude. Viete, kebyže tu niekto pracuje, tak potom môžete prípadne sa k tej jeho práci vyjadriť. To sa môže javiť pre niekoho ako znevažujúce, pre niekoho ako konštruktívne, uhol pohľadu. Nebude možno jednoduchšie sa nevyjadrovať, aby ste neriskovali náhodou, že porušíte ten predpis, pričom niekde na výbore vás prehlasujú tou väčšinou a príde sem návrh, že máte zaplatiť 500 eur? A teraz budete vy ten odsúdený, jaj, bože. Prosím vás pekne, tam bol ten konflikt záujmov. Viete, to je, prísne vzaté, vec, o ktorej treba asi rozprávať (konflikt záujmov, tie dary, zaujímavý postreh pána Beblavého v tejto veci). Ja len spomeniem, že konflikt záujmov mám nahlásiť. Niektorí museli by tam u vás alebo na tom výbore sedieť ráno už o deviatej, by tam museli stáť a do štvrť na desať by hlásili, s kým sa stretli. (Ja sa moc takto nestretávam.) Hej, ale ja si to neviem predstaviť aplikačne, že máte nahlásiť každé stretnutie s niekým z profesionálneho záväzku alebo s inou osobou, kde by mohlo byť predmetom nejaké ovplyvňovanie. No veď to je v zásade všetko, preboha, tak vágna formulácia. Bolo poľnohospodárske učilište, potom bolo poľnohospodárske učilište pre mentálne zaostalých, potom bola stredná škola poľnohospodárstva a v Čaklove bolo učilište. Tam čo mali? Bolo to dojenie, kosenie a ruština? Prosím vás, kde učili tieto formulácie. Toto je fakt právnické učilište pre mentálne zaostalých, akože naozaj tak to dať do zákona. A vy sa sem postavíte, že to je so silou zákona. Čiže toto bude sila zákona? Veď už len zosmiešni prácu tých ľudí tá obsolétnosť či nevykonateľnosť tých jednotlivých ustanovení. Prosím vás, pôjdem do Tesca a obídem sa, stretnem sa tam pri paradajkách s niekým, potom niekto ma uvidí, nahlási to, že som sa pri paradajkách stretol s niekým ja neviem, aj to preháňam, ale za to, čo ste teda sa tomu venovali, ste sa mohli tomu venovať o niečo viac. Ja dávam procedurálny návrh naozaj v dobrom. Prosím vás, v dobrom, stiahnite to, dobre, fakt. Už aj kolegovia hovorili, nerobí sa to tesne pred voľbami, nerobí sa to, nech druhí už si s tým spravia tak, ako myslia. Majú skúsenosti, budú vedieť ako to tu prebiehalo. Po voľbách nech si to spravia. (Reakcia spravodajcu.). Ja nechám sa rád poučiť. Tak neexistuje procedurálny návrh stiahnuť niečo z rokovania parlamentu? Laššáková, Jana, podpredsedníčka NR SR Nie, pozrite si § 73. Hlina, Alojz, poslanec NR SR Dobre, tak stiahnite to za účelom dopracovania, vráťte to navrhovateľovi na dopracovanie, dobre. Ja sa rád učím, ja sa celý život učím. Ja sa nebojím. Viete, niekto s učením skončil v osemnástke, ja sa kľudne aj v päťdesiatke naučím niečo nové. Čiže navrhujem vrátiť to predkladateľovi na dopracovanie. Poprosím o to v dobrom, naozaj kvôli nám, kvôli našej krajine, nie kvôli vám. Ste chceli ísť na tlačovku s tým, že ste akože zachránili svet? Aký tu bol plán? Fakt to neviem. Ste sa tým chceli postaviť, že teda už to bude fungovať s tým, že prijali sme ten etický kódex dňom a už odteraz sa veci zmenia? Dalo by sa ešte viacej k tomu hovoriť. Naozaj podľa mňa je základný ten pohľad toho, že tie krajiny, Anglicko, Írsko, kde ho majú v tých prvých hlavách, deklaratórne tvrdia, že sa týka len niektorých. A je to soft law, je to niečo, k čomu sa prihlásite, hej. Poďme sa o tom rozprávať vecne, ale, nič v zlom, kolegovia zo strany SMER, toto je hanba. Fakt, hovorí z vás zloba, hovorí z vás zášť, hej, hovorí z vás neschopnosť prekročiť svoj tieň. Však, pán Číž, vy ste si dali za záväzok jednému poslancovi to natrieť a kvôli nemu to spomínané ustanovenie fyzicky, a tak kvôli tomu ste doniesli niečo, čo tejto krajine nepomôže. To ak nám nepomôže teraz, ako sa správame pri určitých geopolitických situáciách, tak nám nepomôže naozaj to tvrdenie, že čo sú to tam za ľudia, keď majú takýto etický kódex. V dobrom hovorím, stiahnite to.